LV Eiropas Savienības Oficiālais Vēstnesis L 60/59

KOMISIJAS REGULA (ES) 2016/314

(2016. gada 4. marts),

ar ko groza III pielikumu Eiropas Parlamenta un Padomes Regulā (EK) Nr. 1223/2009 par kosmētikas līdzekļiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 30. novembra Regulu (EK) Nr. 1223/2009 par kosmētikas līdzekļiem (1) un jo īpaši tās 31. panta 1. punktu,

tā kā:

(1) Viela dietilēnglikola monoetilēteris (DEGEE), kuras INCI nosaukums ir etoksidiglikols un kuru izmanto kosmētikas līdzekļos, vēl nav reglamentēta Regulā (EK) Nr. 1223/2009.

(2) Francija veica riska novērtējumu par DEGEE, uz kura pamata tā nolēma (2), ka šī viela ir droša patērētājiem, ja to lieto koncentrācijā līdz 1,5 %, visos kosmētikas līdzekļos, izņemot mutes dobuma higiēnas līdzekļos. Saskaņā ar Padomes Direktīvas 76/768/EEK (3) 12. pantu par šo lēmumu tika paziņots Komisijai un dalībvalstīm. Tāpēc Komisija Patēriņa preču zinātniskajai komitejai (SCCP) uzdeva sniegt atzinumu par visu to glikolēteru drošumu, kuriem ar Francijas lēmumu tika uzlikti ierobežojumi.

(3) SCCP, ko vēlāk ar Komisijas Lēmumu 2008/721/EK (4) aizstāja Patērētāju drošības zinātniskā komiteja (SCCS), pieņēma zinātniskos atzinumus par DEGEE 2006. gada 19. decembrī (5), 2008. gada 16. decembrī (6), 2010. gada 21. septembrī (7) un 2013. gada 26. februārī (8).

(4) SCCS secināja, ka DEGEE lietošana nerada risku patērētāju veselībai, ja tā koncentrācija oksidējošos matu krāsošanas līdzekļos nepārsniedz 7 % (masas), neoksidējošos matu krāsošanas līdzekļos – 5 % (masas) un citos līdzekļos, ko noskalo, – 10 % (masas). Papildus SCCS secināja, ka, DEGEE koncentrācijai nepārsniedzot 2,6 % (masas), risku patērētāju veselībai nerada lietošana arī citos neizsmidzināmos kosmētikas līdzekļos un šādos izsmidzināmos līdzekļos: smaržās, izsmidzināmos līdzekļos matiem, pretsviedru līdzekļos un dezodorantos. Tomēr SCCS nav novērtējusi DEGEE lietošanu mutes dobuma higiēnas līdzekļos un līdzekļos acīm, un tādējādi to nevar uzskatīt par drošu patērētājiem.

(5) Ņemot vērā minētos SCCS atzinumus, Komisija uzskata, ka tas, ka DEGEE nav reglamentēts, rada potenciālu risku cilvēka veselībai.

(6) Tāpēc Regula (EK) Nr. 1223/2009 būtu attiecīgi jāgroza.

(7) Iepriekšminēto ierobežojumu piemērošana būtu uz laiku jāatliek, lai ražošanas nozarei dotu iespēju veikt vajadzīgās izmaiņas līdzekļu sastāvā. Konkrētāk, uzņēmumiem pēc šīs regulas stāšanās spēkā būtu jāatvēl divpadsmit mēnešu periods, lai tie varētu laist tirgū prasībām atbilstošus līdzekļus un izņemt no tirgus neatbilstošus līdzekļus.

(8) Šajā regulā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1223/2009 III pielikumu groza saskaņā ar šīs regulas pielikumu.

2. pants

No 2017. gada 25. marta Savienības tirgū laiž un dara pieejamus tikai tādus kosmētikas līdzekļus, kas atbilst šīs regulas prasībām.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 4. martā Komisijas vārdā – priekšsēdētājs Jean-Claude JUNCKER

(1) OV L 342, 22.12.2009., 59. lpp.

(2) Ministère de la Santé et des Solidarités. Décision du 23 novembre 2005 soumettant à des conditions particulières et à des restrictions la fabrication, le conditionnement, l'importation, la distribution en gros, la mise sur le marché à titre gratuit ou onéreux, la détention en vue de la vente ou de la distribution à titre gratuit ou onéreux et l'utilisation de produits cosmétiques contenant certains éthers de glycol, Journal officiel (Oficiālais Vēstnesis) Nr. 291, 2005. gada 15. decembris, http://www.journal-officiel.gouv.fr/frameset.html.

(3) Padomes 1976. gada 27. jūlija Direktīva 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (OV L 262, 27.9.1976., 169. lpp.).

(4) Komisijas 2008. gada 5. septembra Lēmums 2008/721/EK, ar ko izveido zinātnisko komiteju un ekspertu padomdevēju struktūru patērētāju drošības, veselības aizsardzības un vides jomā un atceļ Lēmumu 2004/210/EK (OV L 241, 10.9.2008., 21. lpp.).

(5) SCCP/1044/06, http://ec.europa.eu/health/ph_risk/committees/04_sccp/docs/sccp_o_082.pdf.

(6) SCCP/1200/08, http://ec.europa.eu/health/ph_risk/committees/04_sccp/docs/sccp_o_161.pdf.

(7) SCCS/1316/10, http://ec.europa.eu/health/scientific_committees/consumer_safety/docs/sccs_o_039.pdf.

(8) SCCS/1507/13, http://ec.europa.eu/health/scientific_committees/consumer_safety/docs/sccs_o_119.pdf.